RS ตั้ง APM นั่ง FA ธุรกิจขายตรง “ยูไลฟ์” ปูพรมเข้าตลาดปี 68
RS แต่งตั้ง APM เป็นที่ปรึกษาการเงิน ธุรกิจขายตรง “ยูไลฟ์” ปูพรมเข้าตลาดปี 68 ตามแผน เดินหน้ามุ่งเป้าการเป็นผู้นำธุรกิจขายตรงติดอันดับท็อป 5 ภายใน 3 ปี
RS แต่งตั้ง APM เป็นที่ปรึกษาการเงิน ธุรกิจขายตรง “ยูไลฟ์” ปูพรมเข้าตลาดปี 68 มุ่งสู่การเป็นผู้นำธุรกิจขายตรงติดอันดับท็อป 5 ภายใน 3 ปี
16 มิ.ย. 2565

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า บริษัท อาร์เอส- ยูไลฟ์ จำกัด ธุรกิจในเครือ อาร์เอส กรุ๊ป ได้แต่งตั้ง บริษัท แอสเซท โปร แมเนจเม้นท์ จำกัด เป็นที่ปรึกษาทางการเงิน เพื่อปรับโครงสร้างบริษัทและโครงสร้างทางการเงิน ก่อนแปรสภาพเป็นบริษัทมหาชนจำกัด และเตรียมเข้าจดทะเบียนในตลาดหลักทรัพย์ฯ  ซึ่งจะช่วยเพิ่มโอกาสและศักยภาพในการเติบโตของบริษัท การลงนามแต่งตั้งที่ปรึกษาทางการเงินในครั้งนี้ถือเป็นเพียงก้าวแรกของความมุ่งมั่นที่จะสร้างการเติบโตของ ยูไลฟ์ ให้มีความแข็งแกร่ง โดดเด่น และแตกต่าง ภายใต้ 4 กลยุทธ์หลัก
ประกอบกับการเตรียมมาตรฐานต่างๆ ให้เป็นไปตามกฎระเบียบสำหรับการเป็นบริษัทจดทะเบียน ภายหลังการควบกิจการเสร็จสิ้นพบว่าบริษัทมีศักยภาพ และมีแนวโน้มการเติบโตอย่างก้าวกระโดด ซึ่งเป็นปัจจัยสำคัญหนุนให้เกิด Synergy ที่ทรงพลังจาก อาร์เอส กรุ๊ป อีกมาก ดังนั้น จึงถือเป็นโอกาสดีที่เราจะตั้งเป้าหมายเพื่อนำ ยูไลฟ์ เข้าจดทะเบียน และให้นักลงทุนร่วมเป็นเจ้าของ โดยคาดจะเป็นไปตามแผนภายในปี 2568
ส่วนนางสุชาดา ธีรวชิรกุล ประธานเจ้าหน้าที่บริหาร บริษัท อาร์เอส-ยู ไลฟ์ จำกัด เผยว่า การที่ ยูไลฟ์ ได้เข้ามาอยู่ภายใต้การบริหารของอาร์เอส กรุ๊ป เป็นการวางรากฐานให้บริษัทเติบโตในระยะยาวและยั่งยืน ภายใต้โมเดลธุรกิจ Entertainmerce นี้ จะเป็นแต้มต่อในการขับเคลื่อนธุรกิจที่ไม่เหมือนใคร การมี Ecosystem ที่เชื่อมโยงกันตั้งแต่ต้นน้ำถึงปลายน้ำ ทั้งในเรื่องของความหลากหลายของสินค้า ช่องทางการขาย คอนเทนต์บันเทิง กิจกรรม และอีเวนต์ต่างๆ โดยมีการเชื่อมต่อฐานข้อมูลที่แข็งแกร่งอย่างไร้รอยต่อระหว่างทุกหน่วยธุรกิจของ อาร์เอส กรุ๊ป จะสนับสนุนให้ ยูไลฟ์ ยุคใหม่ มีความแข็งแกร่ง โดดเด่น และแตกต่าง โดยบริษัทพร้อมที่จะก้าวขึ้นมาเป็นผู้นำธุรกิจขายตรงติดอันดับท็อป 5 ภายใน 3 ปี
ด้านดร.สมภพ ศักดิ์พันธ์พนม ประธานกรรมการ บริษัท แอสเซท โปร แมเนจเม้นท์ จำกัด ในฐานะที่ปรึกษาทางการเงิน กล่าวว่า เล็งเห็นถึงศักยภาพและโอกาสของ ยูไลฟ์ ซึ่งมีประสบการณ์ในธุรกิจขายตรงมากว่า 20 ปี ภายใต้การบริหารงานของผู้นำธุรกิจขายตรงยุคใหม่ การระดมทุนและเข้าจดทะเบียนในตลาดหลักทรัพย์แห่งประเทศไทยจะมีส่วนสำคัญอย่างยิ่งที่จะช่วยให้ยูไลฟ์เติบโตได้อย่างยั่งยืน นอกจากนี้ยังมีส่วนช่วยให้บริษัทมีความน่าเชื่อถือต่อคู่ค้า พันธมิตรทางธุรกิจ และสถาบันการเงิน มากยิ่งขึ้น นับว่าเป็นก้าวสำคัญในการสร้างภาพลักษณ์ และยกระดับมาตรฐานการบริหารธุรกิจที่ดีและโปร่งใสยิ่งขึ้น
ขณะที่นายสมศักดิ์ ศิริชัยนฤมิตร ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด กล่าวเสริมว่า การที่ ยูไลฟ์ เข้ามาเป็นส่วนหนึ่งของ อาร์เอส กรุ๊ป ยังมีส่วนช่วยให้ ยูไลฟ์ สามารถเตรียมความพร้อมในการเป็นบริษัทจดทะเบียน และมาตรฐานต่างๆ ได้อย่างรวดเร็วพร้อมทั้งจะมีส่วนสำคัญในการเติบโตเป็นผู้นำธุรกิจขายตรงยุคใหม่ ซึ่งจะเสริมศักยภาพด้วย Digital Platform และขยายตลาดสู่ต่างประเทศเพื่อสร้างการเติบโตอย่างแข็งแกร่งและความได้เปรียบในอุตสาหกรรมได้อย่างโดดเด่น ซึ่งความพร้อมเหล่านี้จะส่งผลให้สามารถเข้าจดทะเบียนเป็นไปตามแผนที่บริษัทวางไว้
สำหรับผู้สนใจสามารถติดตามข่าวสาร และความเคลื่อนไหวต่างๆ ของ ยูไลฟ์ ได้ที่ www.ulifespace.com Line OA @ulifespace, https://www.facebook.com/ulifespace และติดตามข่าวสารของ อาร์เอส กรุ๊ป ได้ทาง www.rs.co.th และ https://www.facebook.com/RSGROUPOFFICIAL